
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Παρασκευή, 31 Ιουλίου 2026

ΔΕΛΤΙΟ ΤΥΠΟY

Θάνατος άνδρα στη Ραφήνα - Τραυματισμός αλλοδαπού και σύλληψη ημεδαπού στην Κέρκυρα - Μηχανική βλάβη Ι/Φ σκάφους στην Κόρινθο - Εντοπισμός 41 αλλοδαπών στην Ιεράπετρα – Αναζήτηση ημεδαπού για παράβαση του άρθρου 336 του Π.Κ. – Αδυναμία προσέγγισης Ε/Γ-Ο/Γ πλοίου στα Αντικύθηρα – Διακομιδή ασθενούς

	Τις απογευματινές ώρες χθες, ενημερώθηκε η Λιμενική Αρχή της Ραφήνας ότι ένας 73χρονος ημεδαπός ανασύρθηκε χωρίς τις αισθήσεις του από τη παραλία «ΜΑΡΙΚΕΣ» Ραφήνας. Στον 73χρονο αρχικά παρασχέθηκαν οι πρώτες βοήθειες από στέλεχος Λ.Σ.-ΕΛ.ΑΚΤ. που έφτασε στο σημείο, καθώς και από τους λουόμενους της παραλίας και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Αθηνών «ΚΟΡΓΙΑΛΕΝΕΙΟ-ΜΠΕΝΑΚΙΟΣ» Ελληνικού Ερυθρού Σταυρού, όπου διαπιστώθηκε ο θάνατός του. Από το Κεντρικό Λιμεναρχείο Ραφήνας που διενεργεί τη προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Αθηνών.

*****

	Τις απογευματινές ώρες χθες, ενημερώθηκε η Λιμενική Αρχή της Παλαιοκαστρίτσας για τον τραυματισμό 19χρονου αλλοδαπού (υπηκόου Γερμανίας) λουόμενου στην παραλία «ΓΛΥΦΑΔΑ» Κέρκυρας. Συγκεκριμένα, ο 19χρονος υπέστη εξάρθρωση ώμου κατά τη χρήση θαλάσσιας παιδικής χαράς. Ο τραυματίας διακομίστηκε με ιδιωτικό μέσο στο Γενικό Νοσοκομείο Κέρκυρας για τη παροχή των πρώτων βοηθειών, από όπου και εξήλθε. Από το Α’ Λιμενικό Τμήμα Παλαιοκαστρίτσας του Κεντρικού Λιμεναρχείου Κέρκυρας που διενεργεί την προανάκριση, συνελήφθη ο 25χρονος ημεδαπός εκμισθωτής του θαλάσσιου μέσου αναψυχής, για παράβαση του άρθρου 314 του Π.Κ. «Σωματική βλάβη από αμέλεια».
*****

	Τις πρωινές ώρες χθες, ενημερώθηκε η Λιμενική Αρχή της Κορίνθου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για μηχανική βλάβη ιστιοφόρου (Ι/Φ) σκάφους σημαίας Γαλλίας, στη θαλάσσια περιοχή του όρμου Σκαλωσιάς Κορίνθου. Στο σημείο μετέβησαν ένα Περιπολικό όχημα από ξηράς, ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το αλιευτικό (Α/Κ) «ΟΔΗΓΗΤΡΙΑ» Ν.Λ. 987, το οποίο εντόπισε το Ι/Φ με τον μοναδικό αλλοδαπό (υπήκοο Γαλλίας) επιβαίνοντα καλά στην υγεία του. Το Ι/Φ κατέπλευσε με ασφάλεια στο λιμάνι της Κορίνθου, με τη συνδρομή του Α/Κ. Από το Λιμεναρχείο Κορίνθου απαγορεύτηκε ο απόπλους του σκάφους μέχρι την προσκόμιση βεβαιωτικού αξιοπλοΐας.

*****

	Τις απογευματινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη νήσο Χρυσή. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε και περισυνέλεξε 41 αλλοδαπούς (όλοι άνδρες), τους οποίους μετέφερε στο αλιευτικό καταφύγιο Ιεράπετρας. Προανάκριση διενεργείται από το Λιμεναρχείο Ιεράπετρας.

*****

	Τις απογευματινές ώρες χθες, ενημερώθηκε η Λιμενική Αρχή των Ισθμίων για περιστατικό απόπειρας βιασμού 18χρονης ημεδαπής από 74χρονο ημεδαπό, στη θαλάσσια περιοχή των Λουτρών Ωραίας Ελένης. Από το Β’ Λιμενικό Τμήμα Ισθμίων του Λιμεναρχείου Κορίνθου, αναζητείται ο 74χρονος στο πλαίσιο του αυτοφώρου, για παράβαση του άρθρου 336 του Π.Κ. «Απόπειρα βιασμού». 

*****

	Τις βραδινές ώρες χθες, ενημερώθηκε η Λιμενική Αρχή των Κυθήρων για την αδυναμία προσέγγισης του επιβατηγού-οχηματαγωγού (Ε/Γ-Ο/Γ) πλοίου «ΑΚΟΥΑ ΤΖΙΟΥΕΛ» Ν.Π. 11045 στο λιμάνι των Αντικυθήρων, λόγω δυσμενών καιρικών συνθηκών, κατά την εκτέλεση του εγκεκριμένου δρομολογίου Πειραιάς-Κύθηρα-Αντικύθηρα-Κίσσαμος. Το «ΑΚΟΥΑ ΤΖΙΟΥΕΛ» συνέχισε το προγραμματισμένο δρομολόγιό του για το λιμάνι Κισσάμου. Στο πλοίο δεν ανέμεναν επιβάτες προς αποβίβαση και στο λιμάνι των Αντικυθήρων δεν ανέμεναν επιβάτες προς επιβίβαση.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίσθηκε, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001, 25χρονη, η οποία έχρηζε άμεσης νοσοκομειακής περίθαλψης.



ΑκτήΒασιλειάδηΠύληΕ1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr
0731588
image1.png




image2.png




